ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/230 ΤΗΣ ΕΠΙΤΡΟΠΗΣ

της 18ης Φεβρουαρίου 2022

για την τροποποίηση του εκτελεστικού κανονισμού (ΕΕ) 2018/2019 όσον αφορά τα φυτά προς φύτευση των ειδών Corylus avellana L. και Corylus colurna L. καταγωγής Σερβίας

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 4 πρώτο εδάφιο,

Εκτιμώντας τα ακόλουθα:

(1) Ο εκτελεστικός κανονισμός (ΕΕ) 2018/2019 της Επιτροπής (2) θεσπίζει, βάσει προκαταρκτικής εκτίμησης κινδύνου, κατάλογο φυτών, φυτικών προϊόντων και άλλων αντικειμένων υψηλού κινδύνου.

(2) Ο εκτελεστικός κανονισμός (ΕΕ) 2018/2018 της Επιτροπής (3) θεσπίζει ειδικούς κανόνες σχετικά με τη διαδικασία που πρέπει να ακολουθείται για τη διενέργεια της εκτίμησης κινδύνου που αναφέρεται στο άρθρο 42 παράγραφος 4 του κανονισμού (ΕΕ) 2016/2031 για φυτά, φυτικά προϊόντα και άλλα αντικείμενα υψηλού κινδύνου.

(3) Κατόπιν προκαταρκτικής εκτίμησης κινδύνου, 34 γένη και ένα είδος φυτών προς φύτευση καταγόμενα από όλες τις τρίτες χώρες συμπεριλήφθηκαν στο παράρτημα του εκτελεστικού κανονισμού (ΕΕ) 2018/2019 ως φυτά υψηλού κινδύνου, μεταξύ των οποίων συγκαταλέγεται το γένος Corylus L.

(4) Στις 29 Μαΐου 2020 η Σερβία υπέβαλε στην Επιτροπή αίτηση για την εξαγωγή στην Ένωση γυμνόριζων φυτών προς φύτευση του είδους Corylus avellana L. και Corylus avellana L. εμβολιασμένων σε υποκείμενα του είδους Corylus colurna L., ηλικίας ενός έως τριών ετών, καθώς και φυτών προς φύτευση του είδους Corylus avellana L., ηλικίας δύο ετών με καλλιεργητικό υπόστρωμα, τα οποία είναι σε λήθαργο και χωρίς φύλλα. Η εν λόγω αίτηση υποστηρίχθηκε από τον αντίστοιχο τεχνικό φάκελο.

(5) Στις 25 Μαρτίου 2021 η Ευρωπαϊκή Αρχή για την Ασφάλεια των Τροφίμων (στο εξής: Αρχή) εξέδωσε επιστημονική γνώμη σχετικά με την εκτίμηση κινδύνου για εμπορεύματα όσον αφορά τα φυτά προς φύτευση των ειδών Corylus avellana και Corylus colurna από τη Σερβία (4). Η Αρχή προσδιόρισε το φυτόπλασμα της χρυσίζουσας χλώρωσης της αμπέλου (Grapevine flavescence dorée) ως οργανισμό επιβλαβή για τα εν λόγω φυτά προς φύτευση. Ο εν λόγω επιβλαβής οργανισμός περιλαμβάνεται στο μέρος Β τμήμα ΣΤ του παραρτήματος II του εκτελεστικού κανονισμού (ΕΕ) 2019/2072 της Επιτροπής (5) ως ενωσιακός επιβλαβής οργανισμός καραντίνας με γνωστή παρουσία στο έδαφος της Ένωσης.

(6) Με βάση την εν λόγω γνώμη, η Επιτροπή θεωρεί ότι ο φυτοϋγειονομικός κίνδυνος από την εισαγωγή στην Ένωση φυτών προς φύτευση των ειδών Corylus avellana L. και Corylus colurna L. καταγωγής Σερβίας είναι αποδεκτός, υπό την προϋπόθεση ότι πληρούνται οι αντίστοιχες ειδικές απαιτήσεις εισαγωγής που καθορίζονται στο παράρτημα VII του εκτελεστικού κανονισμού (ΕΕ) 2019/2072. Η εκτίμηση αυτή ισχύει για όλα τα φυτά προς φύτευση των εν λόγω ειδών, ανεξάρτητα από την ηλικία τους ή από το αν είναι γυμνόριζα, σε λήθαργο ή χωρίς φύλλα.

(7) Κατά συνέπεια, τα εν λόγω φυτά προς φύτευση δεν θα πρέπει πλέον να θεωρούνται φυτά υψηλού κινδύνου. Επομένως, το παράρτημα του εκτελεστικού κανονισμού (ΕΕ) αριθ. 2018/2019 θα πρέπει να τροποποιηθεί αναλόγως.

(8) Για να υπάρξει συμμόρφωση με τις υποχρεώσεις που υπέχει η Ένωση βάσει της συμφωνίας του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (6), η εισαγωγή των εν λόγω εμπορευμάτων θα πρέπει να ξαναρχίσει το συντομότερο δυνατόν. Συνεπώς, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τροποποίηση του εκτελεστικού κανονισμού (ΕΕ) 2018/2019 Το παράρτημα του εκτελεστικού κανονισμού (ΕΕ) 2018/2019 τροποποιείται σύμφωνα με το παράρτημα του παρόντος κανονισμού.

Άρθρο 2 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Φεβρουαρίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 317 της 23.11.2016, σ. 4.

(2) Εκτελεστικός κανονισμός (ΕΕ) 2018/2019 της Επιτροπής, της 18ης Δεκεμβρίου 2018, για τη θέσπιση προσωρινού καταλόγου των φυτών, φυτικών προϊόντων ή άλλων αντικειμένων υψηλού κινδύνου, κατά την έννοια του άρθρου 42 του κανονισμού (ΕΕ) 2016/2031, και καταλόγου των φυτών για τα οποία δεν απαιτούνται πιστοποιητικά φυτοϋγείας για την είσοδο στην Ένωση, κατά την έννοια του άρθρου 73 του εν λόγω κανονισμού (ΕΕ L 323 της 19.12.2018, σ. 10).

(3) Εκτελεστικός κανονισμός (ΕΕ) 2018/2018 της Επιτροπής, της 18ης Δεκεμβρίου 2018, για τον καθορισμό ειδικών κανόνων όσον αφορά τη διαδικασία που πρέπει να ακολουθείται για τη διενέργεια εκτίμησης κινδύνου για φυτά, φυτικά προϊόντα και άλλα αντικείμενα υψηλού κινδύνου κατά την έννοια του άρθρου 42 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (ΕΕ L 323 της 19.12.2018, σ. 7).

(4) EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2021. Scientific Opinion on the commodity risk assessment of Corylus avellana and Corylus colurna plants from Serbia (Επιστημονική γνώμη σχετικά με την εκτίμηση κινδύνου για εμπορεύματα φυτών Corylus avellana και Corylus colurna από τη Σερβία). EFSA Journal 2021·19(5):6571, σ. 55. https://doi.org/10.2903/j.efsa.2021.6571.

(5) Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).

(6) Συμφωνία του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ), https://www.wto.org/english/tratop_e/sps_e/spsagr_e.htm.